b'\n_START_ARTICLE_\nTupoljev Tu-154\n_START_SECTION_\nRazvoj\n_START_PARAGRAPH_\nTu-154 je razvijen kako bi pokrio potra\xc5\xbenju Aeroflota za zamjenu zastarjelih Tu-104, Antonova An-10 te turboelisnog Ilju\xc5\xa1ina Il-18. Tra\xc5\xbeen je zrakoplov nosivosti od 16 do 18 tona za udaljenosti od 2.850 \xe2\x80\x93 4.000 km s brzinom krstarenja od 900 km/h, odnosno, s korisnom nosivosti od 5,8 tona na udaljenosti od 5800 - 7000 km uz brzinu krstarenja 850 km/h. U osobinama za novi zrakoplov navedena je i potrebna duljina piste za uzlet koja ne bi smjela prije\xc4\x87i 2.600 m na maksimalnoj te\xc5\xbeini uzlijetanja. Glavni konkurent Tu-154 bio je Ilju\xc5\xa1in IL-62._NEWLINE_Tu-154 je prvi let imao 4. listopada 1968., a redovna komercijalna slu\xc5\xbeba zapo\xc4\x8dela je u velja\xc4\x8di 1972. Zrakoplov se prestao proizvoditi u 2006. godini. Izra\xc4\x91eno je oko 900 Tu-154 od kojih oko 500 jo\xc5\xa1 uvijek leti._NEWLINE_1988. godine izmijenjeni Tu-154 (nazvan Tu-155 i Tu-156) uspje\xc5\xa1no je letio koriste\xc4\x87i teku\xc4\x87i vodik kao gorivo, a 1989. za gorivo koristi prirodni plin.\n_START_SECTION_\nDizajn\n_START_PARAGRAPH_\nTu-154 pokre\xc4\x87u tri turbofen motora raspore\xc4\x91ena na repnom dijelu, isto kao i na B-727. Uvodnik zraka na motoru br. 2 koji se nalazi u korijenu vertikalnog stabilizatora je "S" oblika. Prvotni model imao je Kuznjecov NK-8-2 motore dok su na Tu-154M ugra\xc4\x91ivani Soloviev D-154s-30KU. Svi modeli Tu-154 imaju ve\xc4\x87i omjer potisak- -te\xc5\xbeina od onoga na -727 \xc5\xa1to im daje superiorne osobine, iako na \xc5\xa1tetu manje u\xc4\x8dinkovitost goriva koja je postala va\xc5\xbean \xc4\x8dimbenik u novije vrijeme porasta njegove cijene._NEWLINE_Putni\xc4\x8dka kabina Tu-154 ima \xc5\xa1est usporednih sjedala. Putna visina je ne\xc5\xa1to ni\xc5\xbea u odnosu na zapadne avione (Boeing ili Airbus) a manja su i putni\xc4\x8dka vrata. Nadalje, prtlja\xc5\xbeni prostor iznad sjedala je tako\xc4\x91er vrlo ograni\xc4\x8den. Poput Tupoljeva Tu-134 i Tu-154 ima strijela krilo 35 stupnjeva u nazad. (Boeing 727 ima strijelu pod kutom od 32 stupnja)._NEWLINE_Kao i mnogi drugi sovjetski putni\xc4\x8dki avioni Tu-154 ima veliko podvozje \xc5\xa1to mu omogu\xc4\x87uje slijetanje na lo\xc5\xa1ije pripremljene piste, nekada uobi\xc4\x8dajene u ruralnim podru\xc4\x8djima Sovjetskog Saveza. Glavno podvozje ima dva puta po \xc5\xa1est kota\xc4\x8da s niskotla\xc4\x8dnim gumama koje se uvla\xc4\x8di u gondolu smje\xc5\xa1tenu na izlaznoj ivici krila (\xc5\xa1to je osobina i drugih zrakoplova Tupoljev). Nosna noga ima dva kota\xc4\x8da. Meka hidrauli\xc4\x8dna amortizacija pru\xc5\xbea mirnije rulanje na neravnim povr\xc5\xa1inama. Putni\xc4\x8dka kabina mo\xc5\xbee smjestiti 128 putnika u konfiguraciji dviju klasa, 164 putnika u jednoj klasi i do 180 putnika sa zbijenim razmje\xc5\xa1tajem sjedi\xc5\xa1ta. Izgled kabine mo\xc5\xbee se prilagoditi u tzv. zimsku konfiguraciju u kojoj se umjesto nekoliko izva\xc4\x91enih sjedi\xc5\xa1ta postavljaju ormari za garderobu._NEWLINE_Prvobitni zahtjev je bio da pilotsku posadu \xc4\x8dine tri \xc4\x8dlana: pilot, kopilot i in\xc5\xbeenjer leta; za razliku od ostalih sovjetskih putni\xc4\x8dkih aviona s posadom od 4 ili pet \xc4\x8dlanova. Ipak je u biv\xc5\xa1em SSSR-u radi tada\xc5\xa1njih propisa \xc4\x8desto bio prisutan i \xc4\x8detvrti \xc4\x8dlan posade kao navigator. Potreba za navigatorima nestala je s prizemljenjem zastarjelih sovjetskih aviona te su se oni prestali obu\xc4\x8davati._NEWLINE_Avioelektronika je po prvi puta u Sovjetskom Savezu izgra\xc4\x91ena prema zapadnim standardima. To uklju\xc4\x8duje i NVU-B3 Doppler navigacijski sustav, trostruki autopilot koji omogu\xc4\x87ava automatsko ILS prilaz prema ICAO kategoriji II vremenskim minimumom, automatski gas, Doppler sustav mjerenja zano\xc5\xa1enja i brzine (DISS), "kurs-MP" radio navigacijski sustav i drugi. Modernije nadogradnje uklju\xc4\x8duju TCAS (sustav protiv sudara), GPS (satelitski sustav za pozicioniranje) i druge moderne sustave, uglavnom zapadne proizvodnje._NEWLINE_Ranije ina\xc4\x8dice Tu-154 ne mogu se modificirati kako bi se ispunio sada\xc5\xa1nji "Nivo III" propisa za buku te avioni ne mogu letjeti gdje je taj propis na snazi. Tu-154M mo\xc5\xbee koristiti set za smanjenje buke s \xc4\x8dime ispunjava "Nivo III" i teoretski mo\xc5\xbee ispuniti i "Nivo IV". Trenutni propisi Europske unije zabranjuju kori\xc5\xa1tenje prigu\xc5\xa1iva\xc4\x8da za buku za dostizanje ovog nivoa. Jedino rje\xc5\xa1enje za ovaj problem bilo bi promjena motora na Tu-154M \xc5\xa1to bi zahtijevalo vrlo opse\xc5\xbenu i vrlo skupu nadogradnju.'